ธปท.เข้มสั่งแบงก์เพิ่มบัตรเอทีเอ็ม-เดบิตธรรมดาไร้บริการพ่วงให้เพียงพอ
ธปท.สั่งแบงก์พาณิชย์ตุนบัตรเอทีเอ็มและบัตรเดบิตชนิดธรรมดาที่ไม่ขายพ่วงประกันและบริการอื่นๆ ให้เพียงพอต่อความต้องการของลูกค้า หลังพบปัญหาการร้องเรียนบัตรธรรมดาหมดมาต่อเนื่อง
4 ต.ค. 2559

ธปท.สั่งแบงก์พาณิชย์ตุนบัตรเอทีเอ็มและบัตรเดบิตชนิดธรรมดาที่ไม่ขายพ่วงประกันและบริการอื่นๆ ให้เพียงพอต่อความต้องการของลูกค้า หลังพบปัญหาการร้องเรียนบัตรธรรมดาหมดมาต่อเนื่อง
เมื่อวันที่ 3 ต.ค. ที่ผ่านมา นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) ออกประกาศถึงธนาคารพาณิชย์ที่จดทะเบียนในประเทศทุกแห่ง เพื่อขอความร่วมมือให้เพิ่มปริมาณการสำรองบัตรเอทีเอ็มและบัตรเดบิตชนิดธรรมดาให้มีความเพียงพอต่อความต้องการของลูกค้า เพราะธปท.ได้รับเรื่องร้องเรียนจากลูกค้าของธนาคารพาณิชย์เกี่ยวกับการทำบัตรเอทีเอ็มและบัตรเดบิต ในลักษณะของการถูกบังคับให้ทำบัตรประเภทที่มีบริการอื่นๆเสริม
ทั้งนี้ พนักงานของธนาคารมักอ้างว่าบัตรธรรมดาที่ไม่มีบริการอื่นๆหมด และต้องให้เวลารอนาน ดังนั้น ลูกค้าที่มีความจำเป็นต้องใช้บัตรจึงต้องทำบัตรที่มีบริการอื่นเสริมแทน ทำให้มีภาระต้องจ่ายค่าธรรมเนียมรายปีสูงกว่าบัตรธรรมดา และเมื่อธปท.ได้ทำการสำรวจปริมาณการสำรองบัตรเอทีเอ็มและบัตรเดบิตประเภทต่างๆ แล้วก็พบว่า ธนาคารพาณิชย์หลายแห่งมีการสำรองบัตรเอทีเอ็มและบัตรเดบิตชนิดธรรมดาไว้ที่สาขาในปริมาณที่น้อยกว่าบัตรประเภทที่มีบริการอื่นเสริมจริง ทำให้ลูกค้าไม่สามารถทำบัตรตามชนิดที่ต้องการได้
ดังนั้น เพื่อให้ลูกค้าได้รับสิทธิในการเลือกใช้ผลิตภัณฑ์ตามความจำเป็น และเป็นไปตามสิทธิขั้นพื้นฐานของผู้บริโภค ตามแนวนโยบายเรื่องการนำเสนอข้อมูลเกี่ยวกับผลิตภัณฑ์ทางการเงินของธนาคารพาณิชย์ ที่เคยออกใช้เมื่อ 1 ต.ค.2556 และแนวนโยบายเรื่องการกำกับดูแลการขายผลิตภัณฑ์ด้านหลักทรัพย์ด้านประกันภัยผ่านธนาคารพาณิชย์ ที่ออกมาเมื่อ 21 พ.ย.2555
รวมถึงให้เป็นไปตามพระราชบัญญัติ(พรบ.)คุ้มครองผู้บริโภค พ.ศ. 2522 แก้ไขเพิ่มเติม (ฉบับที่ 2) พ.ศ.2541 ที่ได้บัญญัติสิทธิของผู้บริโภคตามกฎหมายไว้ 5 ประการ คือ 1.สิทธิที่จะได้รับข่าวสารรวมทั้งตำพรรรณนาคุณภาพที่ถูกต้องและเพียงพอเกี่ยวกับสินค้าหรือบริการ 2.สิทธิที่จะมีอิสระในการเลือกหาสินค้าหรือบริการ 3. สิทธิที่จะได้รับความปลอดภัยจาการใช้สินค้าและบริการ 4.สิทธิที่จะได้รับความเป็นธรรมในการทำสัญญา และ 5.สิทธิที่จะได้รับการพิจารณาและชดเชยความเสียหาย
ธปท.จึงขอให้ธนาคารพาณิชย์เพิ่มปริมาณการสำรองบัตรเอทีเอ็มและบัตรเดบิตชนิดธรรมดาให้มีความเพียงพอต่อความต้องการของลูกค้า พร้อมทั้งอธิบายให้ลูกค้าเข้าใจบริการของบัตรประเภทต่างๆ อย่างถ่องแท้เพื่อประกอบการตัดสินใจ และเป็นไปตามสิทธิขั้นพื้นฐานของผู้บริโภค
นอกจากนี้ ธปท.จะขอให้หน่วยงานด้านการกำกับการปฏิบัติตามกฏเกณฑ์และหน่วยงานตรวจสอบภายในของธนาคารพาณิชย์เอง ต้องมีส่วนร่วมในการกำกับดูแลและประเมินการปฏิบัติของพนักงานให้เป็นไปตามแนวปฏิบัติดังกล่าวด้วย